Kegyelem nektek és békesség Istentől a mi Atyánktól és az Úr Jézus Krisztustól! Ámen

Ám 6, 1-7

*1Jaj a gondtalanoknak a Sionon, az elbizakodottaknak Samária hegyén, a legkiválóbb nép előkelőinek, akikhez folyamodik Izráel háza! 2Járjátok be Kalnét, és nézzetek szét! Onnan menjetek a nagy Hamátba, azután menjetek el a filiszteus Gátba: Különbek vagytok-e ezeknél az országoknál, nagyobb-e a területük a tiétekénél? 3Ti azt gondoljátok, hogy messze van a veszedelem napja, ezért közel hoztátok az erőszak uralmát! 4Elefántcsont ágyakon heverésznek, pamlagokon terpeszkednek, megeszik a nyájból a bárányokat, és a hizlalóból a borjúkat! 5Hárfakísérettel dalolásznak, és azt hiszik, hogy zenéjük olyan, mint Dávidé. 6Kelyhekből isszák a bort, és finom olajjal kenik magukat, de József romlásával nem törődnek. 7Ezért majd ők mennek a foglyok élén fogságba, és vége lesz a terpeszkedők mulatozásának.*

Krisztus útjára hívott Gyülekezet!

*Én, az ÚR, vagyok a te Istened, aki kihoztalak Egyiptom földjéről, a szolgaság házából. 7Ne legyen más istened rajtam kívül! 8Ne csinálj magadnak semmiféle istenszobrot azoknak a képmására, amik fenn az égben, lenn a földön vagy a föld alatt a vízben vannak. 9Ne imádd, és ne tiszteld azokat, mert én, az ÚR, a te Istened, féltőn szerető Isten vagyok!*
Mammon – a világ, az emberek szolgálata, vagy pedig az elhívott Élet Krisztusban? Ez a kérdés válasszatok! Nem fér bele az is-is, hogy mind a két úton egyszerre járj! Ez nem csak elvi képtelenség, ez tényszerű megállapítás Jézustól is. Hiszen hogyan tudnál egyszerre két külön úton járni?
A túrázók eltévedése is hasonló folyamat, mint ahogy mi letévedünk az Élet útjáról. Saját elképzeléseiktől vezérelve letérnek a kijelölt, jó és biztonságos ösvényről és azt mondják: „én tudok egy rövidebb utat”. És hopp, hirtelen már ott is vannak a sárban, a szúrós, ruhaszaggató és sebeket vágó gazos sűrűben, és ki tudja végül hová jutnak? Ők biztos nem! Ilyenkor csak a vágyott célban lehetnek biztosak, de az útjukban nem.
Jézus, mikor a két Úr szolgálatának gondolatától óv Máté evangéliumában, akkor ugyanerre utal. Vagy a számodra kegyelemmel elkészített úton haladsz az Isten közelségébe, vagy Tőle távolodsz valamilyen másik irányba. Ahogyan az autóutak sem haladnak párhuzamosan egymás mellett. Vagy a jó úton haladsz, jó tempóval, az Isten szeretetével, vagy döcögve és számtalan kerülővel próbálkozol, hogy hátha erre, hátha arra is jó, vagy tetszetősebb.
Igen, az igaz, hogy a te mennyei Atyád érted, mint pazarló útépítő, számtalan helyen kiépít visszacsatlakozási lehetőségeket, vissza-menekülő utakat, hogy legyen lehetőséged visszajutni erre az egyenes, de sokszor valóban keskeny útra. Ez azonban csak az Ő szeretetét és érted is pazarlónak mondható kegyelmét mutatja meg, nem azt, hogy te tulajdonképpen el se tévedtél.
Te elhívást kaptál erre a biztos útra, és Jézus Krisztus által lehetőséged van rajta járni. De csak Krisztus által van rá lehetőséged! Ő maga jelenti ki: „*Jézus így válaszolt: Én vagyok az út, az igazság és az élet; senki sem mehet az Atyához, csak énáltalam.”*.
A kérdés tehát felénk szól: elfogadod ezt az utat, az Isten kegyelmes, megtartó akaratát, vagy azt válaszolod, hogy neked valami más kell, hogy majd te kiépíted a saját utad?
Így olvastuk az oltár előtti igében: „*Senki sem szolgálhat két úrnak, mert vagy az egyiket fogja gyűlölni, a másikat pedig szeretni, vagy az egyikhez ragaszkodik majd, a másikat pedig megveti. Nem szolgálhattok Istennek és a mammonnak.”*. És ez a mammon, ez nem csak a pénz, az anyagi javak lehetnek. Bármilyen csábító dologban megélhetjük ezt a földi igába való beleállást. Mikor az egészség, a minél többet bevállaló munka, az önmegvalósítás, a darabszámban méricskélt szertartásos hitélet, mikor a család, vagy a barátok, hobbik és szenvedélyek szó szerint a vak szolgálatukba hajtanak és így az első helyre kerülnek az életünkben. Mikor ilyen mondatokat kezdünk megfogalmazni: „Este már túl fáradt voltam az imához, majd talán ma.”, „Reggel rohannom kellett és nem volt időm még csak az útmutató igéit se elolvasni.”, „Nem tudok alkalmakra járni a gyülekezetbe, mert annyi a teher rajtam, annyi helyen kellene ott lennem.” és így tovább. Az ilyen mondatainknál kellene, hogy a fülünkbe csengjen a kérdés: „Ki, vagy mi van most az életedben az első helyen?”, „Kinek, minek a szolgálatában élsz?” „Két úrnak nem lehet szolgálni, tehát most épp kinek, minek rendelted alá valójában az életed a Megváltó Úr helyett?”.
Tudom persze én is, hogy milyen nehéz sokszor lecsillapítani az aggodalmakat, a félelmeinket és azt, hogy meg akarjuk már ma, mi magunk oldani a holnap és a holnapután gondjait is. Hidd el, hogy a te mennyei Atyád is látja ezeket a gyötrődéseidet és éppen ezért szólít meg kegyelemmel: *„Ne aggódjatok tehát, és ne kérdezgessétek: Mit együnk? – vagy: Mit igyunk? – vagy: Mit öltsünk magunkra? Ilyesmikért a pogányok törik magukat; a ti mennyei Atyátok pedig tudja, hogy szükségetek van minderre. Keressétek először Isten országát és az ő igazságát, és mindezek ráadásként megadatnak majd nektek. Ne aggódjatok tehát a holnapért, mert a holnap majd aggódik magáért: elég minden napnak a maga baja.”*.
Ne legyen félreértés! Az ige nem valamiféle aszketikus, önsanyargató imádságos kegyeskedésre hív és nem is felelőtlen, csak a ma élvezetének élő gondtalanságra, mert ez már gondatlanság lesz mindennel és mindenki mással szemben is. Éppen úgy, mint alapigénkben, Ámósz próféta idejében. Az akkori vezető réteg, a példaértékűnek tartott vallásgyakorlók is mind azt vallották, hogy nekik az Úr megadja ezt gondtalanságot, áldás van életükön. Semmi bajuk se lehet, hiszen ők az Úr házának közelében élnek, még túl is teljesítik az elvárt áldozati mennyiséget, hát ők már egy lépéssel az Isten kegyelme előtt járnak… Hát nem a bőség az Isten pártfogásának a jele?
De közben, körülöttük a nép, a rájuk bízottak nagy része mély szegénységben élt. Ők pedig csak tovább feszítették a húrt a maguk javára, hamisan ítélkeztek és féktelenül éltek, gondatlanul. Már rég nem az Úr volt az első helyen az életükben, hanem, hogy a megszerzett javakat el ne veszítsék, a kiváltságaikat kiélvezhessék, amiket persze áldásnak neveztek, még ha emberi erővel, mondjuk ki, erőszakkal is könyököltek ki maguknak. Nagyon erőteljes alapigénk 5. verse: *„Hárfakísérettel dalolásznak, és azt hiszik, hogy zenéjük olyan, mint Dávidé.”*. Dalolásznak, azaz mámoros ünnepeket tartanak, bele bolondulnak a világ élvezeteibe és után elhiszik maguknak, hogy ezek ugyanolyan Istent dicsőítő hálaadó alkalmak, mint Dávid zsoltár éneklései az Úr előtt. El tudják hinni, bele tudják ringatni magukat a hazugságba. Szinte hihetetlen így elképzelve, … de ébredjünk fel a képzelgésből és tekintsünk a saját életünkre, a saját hálaadásunkra! Tényleg olyan távol áll ez tőlünk? Nincs ott bennünk is éppen úgy, hogy kergessük a világi vágyakat, a reklámok által sugalt célokat és termékeket, hogy aztán nagy hűhóval hálálkodjunk érte? Nem merülünk-e mi is nyakig a saját akaratunk és vágyaink tengerébe, hogy aztán épphogy a fejünket kitartva odakiáltsunk még Istennek: „Igen, még itt vagyok, még azért figyelek Rád is!”, de csak süllyedünk egyre mélyebbre.
Sem Ámosz, sem Isten nem azért inti és majd bünteti őket, mert gazdagok, mert jó létben élnek, vagy mert örömük van abban, amijük lehet. Nem(!), azért kell helyre tenni a nép gondolkodását, helyre állítani a nép hitét, mert felborult a sorrend és az Isten igazsága, a neki szánt élet sokadrangú, kiváltható, megvásárolható lett a szemükben.
És igen, mi talán nem áldozati állatokkal próbáljuk lekenyerezni, megvenni az Isten szeretetét, de nekünk is meg vannak a módszereink. Épp úgy megpróbáljuk sokszor szertartásokkal, hagyományokkal és csak kötelességből kimondott szavakkal és elvégzett tettekkel lekötelezni a Megváltó Urat, ma mi is. De ez nem Krisztus követése, ez távolról sem a hálával szolgáló szeretet, élet. Ez csak alibi gyártás és kétszínűség. De csak egy úton járhatunk Testvérek! Vagy teljesen Krisztussal az Atyához, vagy nélküle a kárhozatra. Egy utunk van, amin egy igazság, az Isten igazsága tarthat meg az Életre. Egy Urunk lehet és általa egy ügyünk lehet, amihez valóban hűségesek vagyunk.
Általában ezt a kifejezést: „együgyű”, negatív értelemben használják. Ez a szavunk onnan ered, hogy valaki csak egy ügyre tud figyelni, egy féle gondolkodásmódot ismer, nem látja át a teljességet. Az ember persze szereti elhinni, hogy képes 6 vasat is a tűzbe tartani egyszerre, mindent jól el tudunk rendezni, szépen átlátni és kézben tartani. Én nem hiszem, hogy ez így van. Én nem bánom, ha együgyűnek mondanak. Mert nem hiszem, hogy mindent átlátok és kézben tudok tartani. És vallom azt is, hogy **egy** igazán fontos ügyem van. Arra szeretnék büszke lenni, hogy rá tudom bízni a teljes életemet az én mennyei Atyámra és így valóban azt vallani, hogy Ő, a Mindenható Isten valóban átlátja és biztos, szerető kézben tartja az életem. Örülnék, ha ilyen módon együgyűnek tartanának, aki számára ez egy pillanatra sem kérdés, aki nem is tud másként gondolkodni. Örülnék, ha valóban látszódna az életemen az az egy igazán fontos ügy: a megváltottságom ügye.
Testvérek, tegyétek le ti is az aggodalmaitokat, a félelmeiteket és nézzetek rá az oltárra és a többi terményre, a kapott áldásokra az életetekben, de legfőképpen az üres keresztre és lássátok meg, hogy mit jelent nektek személyesen, hogy egy Urad lehet, és féltőn szeret téged Ő, a te mennyei Atyád! Vedd tehát végre észre és komolyan, hogy: *„jó* ***az Úr****, örökké tart szeretete, és hűsége nemzedékről nemzedékre”*! Ámen